खाड़ी देशों से केरल पहुंचकर हुई पॉपुलर; कहीं नाइटी पहनने का टाइमटेबल, गांव-कॉलोनी में हुआ विवाद
Delhi NCR Nighty Lungi Ban Reason - What Are Sleeping Clothes For Ladies Called?. स्कूल बस तक बच्चों को छोड़ने आती मम्मियां, सब्जी वाले से मोल-भाव करती आंटियां, किचन में काम करती महिलाएं… इन सब में एक बात कॉमन है- और वह है ‘नाइटी’।
स्कूल बस तक बच्चों को छोड़ने आती मम्मियां, सब्जी वाले से मोल-भाव करती आंटियां, किचन में काम करती महिलाएं… इन सब में एक बात कॉमन है- और वह है ‘नाइटी’।
इस लाइन को पढ़ने के बाद आपकी आंखों के सामने महिलाओं की अलग-अलग छवि भी उभर आई होगी। ऐसा परिधान जो देश में वर्किंग वुमन और होममेकर दोनों की अलमारी में परमानेंट जगह बना चुका है। जो हर साइज में, हर महिला के लिए आसानी से बाजार में मिलता है। ऐसा पहनावा जो धर्म, जात, क्लास और उम्र के दायरे में बंधा हुआ नहीं है।
कई साल पहले इसी के एक स्टाइल- ‘गाउन’ को पहनकर क्वीन विक्टोरिया महारानी बनी थीं।
नाइटवियर पहनना अमीर महिलाओं की निशानी 
नाइटी को विक्टोरिया युग में पहचान मिली। उससे पहले, नाइटी का अस्तित्व नहीं था और लोग आम तौर पर डेवेयर यानी दिन में पहने जाने वाले कपड़ों को ही पहनकर सोते थे।
पहली बार 19वीं सदी में खूबसूरत और महंगे दिखने वाले गाउन ने फैशन की दुनिया में कदम रखा। उन दिनों केवल अमीर परिवारों के बीच ही नाइटवियर खरीदने का चलन था।
नाइटवियर ऐसा पहनावा था, जिसे रखना और पहनना लग्जरी माना गया। अमीर होने की निशानी होने के अलावा नाइटगाउन की एक और भी पहचान रही। घुटने तक लंबाई और फुल स्लीव्स होने की वजह से यह महिलाओं को सर्दियों के मौसम में ठंड से बचाता। फ्रिल से सजे ये अट्रैक्टिव डिजाइन में होने के साथ खूबसूरत लगते।
जापान के किमोनो से मिला विक्टोरियन नाइटी का आइडिया 
वेडिंग नाइट की लॉन्जरी और पेग्नोइर सेट (नाइटी के ऊपर पहना जाने वाला पतला ट्रांसपेरेंट गाउन) को बनाने की वजह विक्टोरियन गाउन रही। हालांकि कई अलग-अलग सोर्स बताते हैं कि चीन और जापान की ट्रेडिशनल ड्रेस किमोनो से फ्रांस के एक डिजाइनर को नाइटी का ख्याल आया।
उस डिजाइनर ने घुटने तक की फ्रॉक बनाई लेकिन कम लेंथ की वजह से लोगों के बीच उसकी लोकप्रियता नहीं बन पाई। इसके बाद विक्टोरियन गाउन चलन में आया।
वर्ल्ड वॉर के बाद डिजाइनर नाइटी फैशन बन गई
पहला वर्ल्ड वॉर छिड़ जाने की वजह से लोगों की बेसिक जरूरतें पूरी नहीं हो रही थीं। रोजमर्रा की जिंदगी में आई मुश्किलों ने फैशन इंडस्ट्री को नए एक्सपेरिमेंट करने से रोका।
लोग अपनी जरूरत भर की चीजें खरीदते। वॉर खत्म के बाद, जब लोगों के पास पैसा आना शुरू हुआ और जिंदगी वापिस ढर्रे पर लौटी तो दुनिया फैशन इंडस्ट्री की तरफ फिर से देखने लगी।
तब फ्रांसीसी फैशन डिजाइनर क्रिश्चियन डियोर ने महिलाओं के लिए आकर्षक और अनोखे डिजाइन तैयार किए। उन्होंने लेस ट्रिम, सुंदर कढ़ाई के साथ लंबे सैटन गाउन डिजाइन किए, जिसमें महिलाओं की बॉडी शेप की खूबसूरती झलके। डियोर चाहते थे महिलाएं चाहे घर में हों, बाहर रहें या सोते समय अपने बेडरूम में हों, हर वक्त ग्लैमरस दिखें और महसूस भी करें।
जब रेगुलर रॉयल गाउन ‘सेक्सी बेबी डॉल’ में बदला
1920 का दशक आते-आते नाइटवियर को दिन में पहनी जाने वाली ड्रेसेस के डिजाइन से कॉपी कर लिया गया। पूरी लंबाई के गाउन के साथ Negligees (चोगा), छोटी और फैशनेबल फ्लैपर ड्रेस भी बनने लगी, जो खासकर बेडरूम के लिए डिजाइन की गई थीं।
हॉलीवुड ने बदला 1930 का फैशन, 30 साल बाद बदला
1930 के दशक का फैशन हॉलीवुड की चकाचौंध और ग्लैमर में डूबा माना जाता है। हॉलीवुड की कई एक्ट्रेस ने फ्रिल और फर ट्रिम्स से सजे रेशमी गाउन, लेस डिटेलिंग और मैचिंग कैप या क्विलटेड बेड जैकेट (Quilted Bed Jackets) पहने, जो उस समय का पॉपुलर फैशन बने।
60 के दशक में फैशन वर्ल्ड में खूब क्रांति देखने को मिली। जहां इससे पहले क्लासिक और एलीगेंट डिजाइन बन रहे थे। वहीं, रेगुलेर रॉयल गाउन 1960 और उसके बाद छोटे नाइटवियर में बदल गए जिसे ‘सेक्सी बेबी डॉल’ नाम मिला। लेस, फर, पंख और सैटिन के साथ मैचिंग अंडरगारमेंट्स भी आने लगे। इसकी खास वजह यह थी कि महिलाओं के फेमिनिन लुक को खूबसूरती के साथ उभारा जा सके।
ब्रिटिश गाउन को भारतीयों ने आसानी से नहीं अपनाया
विंटेज फैशन ब्लॉगर अनु मौली के अनुसार, ब्रिटिश नाइटगाउन ने भारतीयों को इस कॉन्सेप्ट परिचित कराया था, लेकिन नाइटगाउन के फैशन को उस वक्त नहीं अपनाया गया। मौली के अनुसार, 1900 से 1960 के बीच भारतीय महिलाओं में फ्री टाइम या बेडरूम गाउन पॉपुलर था। जैसा कि अभिनेत्री नरगिस को फिल्म 'अंदाज़' या 'अंबे वा' में सरोजा देवी को पहने दिखाया गया है।
हाउसकोट को डिजाइन की वजह से भारतीयों ने नकारा
अनु मौली ये भी बताती हैं कि उसी वक्त अमेरिका में दिन में पहने जाने वाले परिधान के रूप में हाउसकोट लोकप्रिय था। हालांकि, यह टखने के ऊपर तक होने की वजह से भारत में पॉपुलर नहीं हो पाया।
गोवा के अलावा, भारतीय महिलाएं मिडी स्टाइल कपड़ों के खिलाफ थीं। लेकिन 1970 के दशक तक, महिलाओं के बीच मैक्सी और काफ्तान ने अपनी जगह बना ली थी और यह डे-टाइम में पहनी जाने वाली ड्रेस बन गई।
साड़ी के साथ पहनने पड़ते कई कपड़े इसलिए पॉपुलर हुई मैक्सी
मौली कहती हैं कि भारतीय महिलाओं के बीच साड़ी बेडरूम की ड्रेस बनी रही, लेकिन साड़ी के साथ अंडरगारमेंट, पेटीकोट और ब्लाउज सभी की जरूरत होती इसलिए महिलाएं घर आने पर साड़ी की जगह नाइटी पहनने लगीं।
महिलाएं घर के कामकाज के लिए पेटीकोट के ऊपर मैक्सी या काफ्तान पहनतीं। मुंबई में 1980 के दशक में गुजराती और महाराष्ट्री महिलाओं ने नाइटी का जमकर इस्तेमाल करना शुरू किया।
खाड़ी का रोब केरल पहुंचकर नाइटी में तब्दील हुआ
नाइटी का कल्चर भारत में अंग्रेजों के समय यानी कि १८वीं सदी में आ चुका था। अंग्रेजी मेम स्लीपवियर या नाइटवियर पहनने लगीं। लेकिन नाइटी हमेशा भारत में लोकप्रिय नहीं रही।
1970-1980 के दशक में नाइटी केरल में खूब लोकप्रिय हुई। मलायली फेमिनिस्ट हिस्टोरियन जे देविका ने अपने एक इंटरव्यू में कहा कि उस दौरान कुछ मलयाली पुरुष नौकरी के सिलसिले में खाड़ी के देशों में गए।
खाड़ी की महिलाएं दिन में रोब पहनतीं। जब मलायली पुरुष वापस देश लौटे तो सूटकेस में मिस्र से मैक्सी जैसी खूबसूरत सूती ड्रेस भरकर लाए। समय के साथ गल्फ की नाइटी केरल में ग्रामीण महिलाओं का परिधान और कमजोर तबके की महिलाओं की पहचान बन गई।
सस्ती होने के साथ ही इसे धोना, सुखाना और रखना भी आसान था। धीरे-धीरे कुछ बदलावों के बाद नाइटी केरल की महिलाओं का फेवरेट डे-टाइम आउटफिट बन गई।
नाइटी बेचकर बनाई 100 करोड़ की कंपनी
साल 1988 में बेनी एनए नाम के शख्स ने नाइटी को मशहूर किया। एक इंटरव्यू में बेनी की पत्नी शेर्ली बेनी बताती हैं कि उनके पति के पास उस वक्त मात्र 3 हजार रुपए थे। और लोगों की तरह उसे बैंक में रखने के बजाय उन्होंने तीन वर्कर रखकर उससे नाइटी का बिजनेस शुरू किया।
आज, दोनों पति-पत्नी केरल के सबसे बड़े नाइटी ब्रांड ‘एन स्टाइल’ के मालिक हैं। कंपनी का दावा है कि उनका सालाना रेवेन्यू 100 करोड़ रुपये से अधिक है। ‘एन स्टाइल’ की नाइटी में 90% कॉटन होता है और मात्र 10% हिस्सा पॉलिएस्टर फैब्रिक का होता है। इस वजह से इसे मेंटेन करना आसान है।
खबर में आगे बढ़ने से पहले पोल पर अपनी राय जाहिर करते चलिए...
केरल में नाइटी के पॉपुलर होने के पीछे छिपा साड़ी पहनने का ढंग
केरल में महिलाओं का साड़ी बांधने का पारंपरिक ढंग देश के बाकी हिस्सों से काफी अलग है। वहां औरतें दो मुंड या स्कर्ट जैसा परिधान पहनती हैं, जिसे ‘मुंडु-नेरियाथम’ कहते हैं। इसमें एक हिस्सा शरीर के निचले हिस्से को ढकता है, जबकि दूसरा ब्लाउज के साथ पहना जाता है और शरीर के ऊपरी भाग को पल्लू की तरह ढंकता है।
केरल की महिलाओं की तुलना में देश के बाकी हिस्से में महिलाओं ने सलवार-सूट, पाजामा, बैल बॉटम पहले अपनाया। पूरे शरीर को ढंकने के साथ कम्फर्टेबल और सस्ती होने की वजह से नाइटी केरल में खूब पॉपुलर हुई।
देखते ही देखते केरल के गांवों में लोगों ने गल्फ नाइटी को अपना लिया और नाइटी एक तरह से वहां की महिलाओं की अनऑफिशियल ड्रेसकोड बन गया।
केरल में नाइटी इस कदर पॉपुलर हुई कि वहां की फिल्मों में हीरोइन भी इसे पहनी नजर आईं। सुपर-हिट फिल्म ‘1983’ में मुख्य नायिका श्रींदा अरहान ज्यादातर समय नाइटी पहनती हैं। इसी तरह, फिल्म ‘कलिवेडु’ में केरल की सबसे बड़ी स्टार में से एक, मंजू वॉरियर में नाइटी में दिखीं। लेकिन नाइटी कब बेडरूम से निकलकर घर के गेट से बाहर तक आ गई इसके बारे में कुछ कहा नहीं जा सकता।
दिल्ली-एनसीआर की सोसाइटी में लुंगी और नाइटी पर लगी रोक
हाल ही में दिल्ली-एनसीआर की एक सोसायटी में नाइटी और लुंगी को लेकर नोटिस निकाला गया। रेजिडेंट वेलफेयर एसोसिएशन के नोटिस के मुताबिक, सोसायटी में कोई भी नाइटी और लुंगी पहनकर बाहर नहीं घूमेगा। दरअसल, कुछ रेजिडेंट ने शिकायत की थी कि लोग नाइटी और लुंगी में योग या मॉर्निंग वॉक करते हैं या आपत्तिजनक स्थिति में बैठते हैं, जो कि रेजिडेंट्स को नापसंद है। यह नोटिस सोशल मीडिया पर वायरल हो गया।
स्कूल ने कहा- नाइटी से बच्चों का ध्यान भंग होता है
साल 2013 में महिलाओं के नाइटी पहनने पर एक और विवाद छिड़ा था। चेन्नई के एक स्कूल ने पेरेंट्स से कहा कि सुबह बच्चों को बस स्टॉप या स्कूल गेट पर नाइटी या नाइटवियर पहनकर छोड़ने न आएं। स्कूल के मुताबिक, पेरेंट्स के इस तरह बस स्टॉप पर आने से बच्चों और बाकी लोगों का ध्यान भटकता है।
चेन्नई विवाद के एक साल बाद मुंबई से कुछ ऐसी ही खबर सुनने में आई। नवी मुंबई के गोथिवली में महिलाओं का एक ग्रुप नाइटी पहनकर घर से निकलने वाली महिलाओं पर 500 रुपए का जुर्माना लगाने लगा। उनका कहना था कि यह ड्रेस अशोभनीय है। हालांकि दोनों विवाद का कोई नतीजा नहीं निकला।
एक गांव जहां नाइटी पहनने के लिए बनाया गया टाइमटेबल
साल 2018 में आंध्र प्रदेश के टोकलापल्ली गांव में नाइटी को लेकर हंगामा मचा। वहां महिलाओं और लड़कियों के लिए एक फरमान जारी किया गया कि सुबह के सात बजे से शाम के सात बजे तक कोई नाइटी नहीं पहनेगा। जो भी ऐसा करेगा उन्हें दो हजार रुपए का फाइन भरना होगा।
दिलचस्प बात यह है कि 9 लोगों की जिस कमिटी ने यह नियम बनाया, उसकी अध्यक्षता एक महिला ही कर रही थी। साथ ही, नियम तोड़ने वालों के बारे में बताने वाले के लिए 1,000 रुपए का नकद इनाम रखा गया।
‘ब्राइडल ट्रूसो’ का हिस्सा कैसे बनी नाइटी?
‘ट्रूसो’ फ्रेंच टर्म है, जिसका आसान भाषा में मतलब होता है कि दहेज का सामान। इस शब्द का इस्तेमाल आम तौर पर दुल्हनों को शादी के समय मिलने वाले कपड़ों, जेवर और कीमती सामान से होता है।
भारतीय समाज में ही नहीं विदेशों में भी दुल्हन को कुछ सामान दिया जाता है। ब्राइडल ट्रूसो की शुरूआत भी विक्टोरियन काल में हुई। तब यह अमीरी की निशानी मानी जाती।
नेता, लेखिका, बॉलीवुड सबकी पसंदीदा नाइटी
नाइटी ने कमजोर तबके की महिलाओं की अलमारी से निकलकर नेता, लेखिका और पर्दे की दुनिया तक अपनी पहुंच बनाई। हिंदी जगत की मशहूर लेखिका महाश्वेता देवी टीवी इंटरव्यू के दौरान नाइट गाउन में दिखी। वहीं, एक बार सुषमा स्वराज से पूछा गया था कि गंगा स्नान के समय वह क्या पहनना पसंद करती हैं। सुषमा ने भी अपने जवाब में ‘नाइटी’ कहा था।
बॉलीवुड की बात करें तो पुराने समय से ही हीरोइनों को नाइटी या मैक्सी में दिखाया जाता रहा है। अगर आपको आमिर खान की फिल्म ‘तारे जमीन पर’ याद हो तो उसमें टिस्का चोपड़ा बच्चों को स्कूल बस तक छोड़ने नाइटी पहनकर जाती है। बॉलीवुड में कास्टिंग काउच से भी नाइटी का एक किस्सा जुड़ा है। ‘देव डी’ और ‘साहिब बीवी और गैंगस्टर’ जैसी फिल्मों से अपनी छाप छोड़ने वाली एक्ट्रेस माही गिल ने एक इंटरव्यू में बताया था कि उनसे एक डायरेक्टर ने नाइटी पहनकर दिखाने को कहा था। वो देखना चाहता था कि माही नाइटी में कैसी दिखती हैं।
बॉलीवुड से हॉलीवुड पहुंच चुकी प्रियंका चोपड़ा की ऑटोबायोग्राफी में नाइटी का जिक्र मिलता है। दरअसल प्रियंका की मां मधु चोपड़ा अपने होने वाले दामाद निक जोनस से पहली बार नाइटी पहनकर ही मिली थीं। प्रिंयका ने उस पल को ‘ऑकवर्ड मोमेंट’ बताया है। ऐसे में अगर हम नाइटी को इंडियन वुमन- ‘हेमा, रेखा, जया, सुषमा, सबकी पसंद’ कहें तो ये गलत नहीं होगा, क्योंकि कहीं इसे नाइटी कहते हैं, कहीं गाउन, कहीं मैक्सी तो कहीं यह काफ्तान का अवतार में नजर आती है, लेकिन सच कहें तो महिला के लिए यह सिर्फ आराम का मामला है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सिलेक्ट करें।